מספר פנימי: 2164167

הכנסת העשרים וארבע

**יוזמים: חברי הכנסת** **מאזן גנאים**
 **מנסור עבאס**
 **ווליד טאהא**
 **אימאן ח'טיב יאסין**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/2566/24

הצעת חוק שיקים ללא כיסוי (תיקון – הקלות בהגבלת חשבון), התשפ"ב–2021

|  |  |  |
| --- | --- | --- |
| תיקון סעיף 2  | 1. | בחוק שיקים ללא כיסוי, התשמ"א–1981[[1]](#footnote-2) (להלן – החוק העיקרי), בסעיף 2, במקום "עשרה שיקים" יבוא "שישה עשר שיקים". |
| תיקון סעיף 10 | 2. | בסעיף 10(א) לחוק העיקרי בסופו יבוא:  |
|  |  | "(7) מתקיימות נסיבות מיוחדות שיירשמו שבגללן סורב השיק והגבלת הלקוח בנסיבות העניין, בהתחשב במידת הפגיעה בו, אינה מוצדקת." |

דברי הסבר

חוק שיקים ללא כיסוי, התשמ"א–1981 קובע כי חשבון בנק יוגבל אם בתקופה של שנה חזרו עשרה שיקים או יותר, כיוון שלא היה להם כיסוי. להגבלת חשבון בנק נפקויות רבות והשלכות חריפות. הגבלת החשבון משבשת את חייו של בעליו ופוגעת במוניטין שלו.

בעקבות התפשטות נגיף הקורונה, נוצר מצב חירום שצמצם מאד את הפעילות במשק והשפיע על מצבם הכלכלי של רבים. בהמשך לכך, חלה עלייה משמעותית במספר השיקים שחזרו, ובמספר החשבונות שהוגבלו ולקוחות רבים וביניהם עצמאים בעלי משפחות ועסקים קטנים מצאו את חשבונותיהם מוגבלים, באופן שהקשה על המשך התנהלותם.

במהלך המשבר הוחלו הקלות מסוימות בתנאים להגבלת חשבון אך תוקפן של ההוראות המקלות חלף. נוכח עומק המשבר שעודנו פוקד אותנו ונוכח הנפקויות הרבות שיש להגבלת חשבונות, מוצע לקבוע שינויים בתנאים להגבלת חשבון באופן שיקל על בעלי החשבונות.

לפיכך, מוצע לתקן את סעיף 2 לחוק ולהגדיל את מספר השיקים המסורבים הדרושים כדי להכריז על לקוח כלקוח מוגבל, ומוצע לתקן את סעיף 10, כך שניתן יהיה לבקש מבית המשפט שיבטל הבאת שיקים במניין השיקים שסורבו בתנאי שמתקיימות נסיבות מיוחדות לסירוב.

הצעה זו עולה בקנה אחד עם פסיקות שניתנו בבתי המשפט שקבעו שרשימת התנאים לבקשה מבית המשפט שלא למנות שיקים מסוימים במניין השיקים המסורבים היא לא רשימה סגורה. בתי המשפט נוהגים לבטל סירוב שיקים מחמת צדק, ובתי המשפט ומספר מלומדים כבר השמיעו במספר הזדמנויות קריאה למחוקק לתקן את החוק בהתאם לפסיקות בתי המשפט.

--------------------------------

הוגשה ליו"ר הכנסת והסגנים

והונחה על שולחן הכנסת ביום

י"ח בכסלו התשפ"ב (22.11.2021)

1. ס"ח התשמ"א, עמ' 136. [↑](#footnote-ref-2)